Inger Støjberg (V), 2002-11-22:
Jeg vil gerne takke Enhedslisten for at have rejst forespørgslen i dag.
Emnet er væsentligt, emnet er interessant, og emnet er alvorligt.
Når det er sagt, vil jeg også benytte lejligheden til at understrege, at på trods af emnets væsentlighed, interessen og alvoren i det, så kommer forespørgselsdebatten altså på et tidspunkt, hvor der fortsat arbejdes med at bearbejde viden om bl.a. sommerens iltsvind, og hvor forarbejdet med Vandmiljøplan III just er gået i gang.
Der er blevet sagt og skrevet meget i sommerens løb om de meget alvorlige tilfælde af iltsvind, som vi har oplevet.
Kompleksiteten i emnet har været åbenbar for enhver, og argumenterne har været i en skønsom blanding af politik og faktuel viden.
Jeg bor med Mariager Fjord som nabo.
Jeg lever med landbruget som en væsentlig del af min hverdag, bl.a. fordi jeg som de fleste andre er storforbruger af produkterne derfra og jeg bor i en mindre provinsby.
Min hverdag er som tusinde andres.
Jeg er omgivet af en række naturlige og menneskeskabte elementer, og jeg er forbruger af både natur-
Alene min hverdag afspejler tydeligt, at denne sag er vigtig for alle, ligegyldigt hvilket erhverv man har, ligegyldigt hvor man bor, og ligegyldigt om man er direkte eller indirekte berørt af vandmiljøets kvalitet. Forespørgslen i dag kan opdeles i tre områder: de internationale forpligtelser, Vandmiljøplan II og fremtiden.
Danmark har tilsluttet sig en række internationale aftaler, f.eks. nitratdirektivet og vandrammedirektivet.
Det er selvfølgelig forpligtelser, som vi skal, som vi også skal med alle andre internationale forpligtelser, leve op til, da det er en væsentlig forudsætning for, at vi internationalt får et bedre miljø.
Vandmiljøplan II havde en række forudsætninger, heriblandt at udledningen af kvælstof var på 230.000 t.
Målsætningen var efterfølgende at mindske udvaskningen med 100.000 t kvælstof inden 2003.
I den nylig udgivne rapport, som også miljøministeren henviste til, en rapport fra Fødevareministeriet og Miljøministeriet, viser prognoser, der er udarbejdet af DMU og DJF, at den mindskede udvaskning er på et sted mellem 138.000 t kvælstof og 148.000 t kvælstof.
Men en af forudsætningerne var, at udledningen var på 230.000 t kvælstof, og der kan vi sandsynligvis se en undervurdering af det faktuelle.
Jeg nævner bare de her tal for at anskueliggøre, hvor kompleks sagen egentlig er, og hvor svært det kan være at få forudsætninger og virkelighed til at passe fuldstændig sammen. Der er nu nedsat tre grupper, der skal arbejde med stoffet til Vandmiljøplan III.
Arbejdet i de her grupper skal foregå i et års tid, og jeg må sige, jeg forventer mig meget af resultatet.
Jeg ser frem til at høre eksperterne fra de to involverede ministerier, fra miljøorganisationerne og fra landbrugsorganisationerne komme med nogle gennemarbejdede facts og et godt beslutningsgrundlag til os.
For man skal være fuldstændig klar over, at der ingen hurtige og enkle midler er på det her område.
Venstre vil som alle andre ikke acceptere fiskedød og iltsvind.
Venstre vil tværtimod være garant for et godt miljø, for et rent drikkevand og for en natur i trivsel.
Vi vil være garant for, at vi som mennesker kan leve i naturen, af naturen og med naturen.
Jeg bor som sagt med Mariager Fjord som nabo.
Jeg ved godt, hvordan det så ud ved Øster Hurup her sidst på sommeren, hvor man tydeligt kunne både se og lugte den massive fiskedød, som opstod, da ilten forsvandt fra vandet.
Det skal for så vidt muligt undgås, og det er derfor vigtigt, at vi nu, indtil forhandlingerne for alvor går i gang på vandmiljøområdet, får opdateret viden, og at vi diskuterer og forhandler Vandmiljøplan III i respekt for de flotte resultater, der rent faktisk allerede er opnået i Vandmiljøplan II, men absolut på baggrund af den faktuelle viden.
I øvrigt kan Venstre ikke stemme for det forslag til vedtagelse, som Enhedslisten har fremsat, da arbejdet på området allerede er i fuld gang.